Oud-SA krieketspeler tronk toe vir verkragtingDion Taljard. Foto: Facebook ŉ Voormalige Suid-Afrikaanse krieketspeler is in Engeland tronk toe gestuur nadat hy aan verkragting skuldig bevind is. Die Daily Mail berig Dion Taljard (47), wat die Grens-krieketspan van 1993 tot 1999 verteenwoordig het voor hy na Brittanje verhuis het, is tot 18 jaar tronkstraf gevonnis ná hy aan verkragting skuldig bevind is. Taljard, wat in Engeland klubrugby gespeel het, het ŉ vrou sowat 150 keer verkrag tussen 2002 en 2012. Hy is op 19 aanklagte van verkragting, twee van seksuele aanranding en ŉ klag van intimidasie skuldig bevind in ŉ hof in Manchester. Die hof het onder meer gehoor dat Taljard die vrou sou wurg tot sy flou geraak het. Die vrou beweer sy was te bang om vir hom “nee” te sê en dat sy selfmoord probeer pleeg het. Sy het in Februarie 2015 die polisie om hulp genader. Die vrou het Taljard glo by ŉ plaaslike krieketklub ontmoet. Daar het glo ŉ verhouding tussen die twee begin hoewel Taljard destyds getroud was. Die regter het gelas dat Taljard se naam in ŉ register vir seksoortreders opgeneem word.